משנה שקלים ג ניקוד
בִּשְׁלֹשָׁה פְּרָקִים בַּשָּׁנָה תּוֹרְמִין אֶת הַלִּשְׁכָּה: 
בִּפְרוֹס הַפֶּסַח, 
בִּפְרוֹס עֲצֶרֶת, 
בִּפְרוֹס הַחַג; 
וְהֵן גְּרָנוֹת לְמַעְשַׂר בְּהֵמָה; 
דִּבְרֵי רַבִּי עֲקִיבָא. 
בֶּן עַזַּאי אוֹמֵר: 
בְּעֶשְׂרִים וְתִשְׁעָה בַּאֲדָר, וּבְאֶחָד בְּסִיוָן, וּבְעֶשְׂרִים וְתִשְׁעָה בְּאָב. 
רַבִּי אֶלְעָזָר וְרַבִּי שִׁמְעוֹן אוֹמְרִים: 
בְּאֶחָד בְּנִיסָן, בְּאֶחָד בְּסִיוָן, בְּעֶשְׂרִים וְתִשְׁעָה בֶּאֱלוּל. 
מִפְּנֵי מָה אָמְרוּ בְּעֶשְׂרִים וְתִשְׁעָה בֶּאֱלוּל, וְלֹא אָמְרוּ בְּאֶחָד בְּתִשְׁרֵי? 
מִפְּנֵי שֶׁהוּא יוֹם טוֹב, 
וְאִי אֶפְשָׁר לְעַשֵּׂר בְּיוֹם טוֹב; 
לְפִיכָךְ הִקְדִּימוּהוּ לְעֶשְׂרִים וְתִשְׁעָה בֶּאֱלוּל:

בְּשָׁלֹשׁ קֻפּוֹת שֶׁל שָׁלֹשׁ שָׁלֹשׁ סְאִין תּוֹרְמִין אֶת הַלִּשְׁכָּה, 
וְכָתוּב בָּהֶן: אָלֶ"ף, בֵּי"ת, גִּימֶ"ל. 
רַבִּי יִשְׁמָעֵאל אוֹמֵר, 
יְוָנִית כָּתוּב בָּהֶן: 
אַלְפָ"א, בֵּיתָּ"א, גַּמְלָ"א [ אַלְפָ"א, בֶּיטָ"א, גַּמָּ"א]. 

אֵין הַתּוֹרֵם נִכְנָס, לֹא בְּפַרְגּוֹד חָפוּת, 
וְלֹא בְּמִנְעָל, וְלֹא בְּסַנְדָּל, וְלֹא בִּתְפִלִּין, וְלֹא בְּקָמֵיעַ, 
שֶׁמָּא יֵעָנִי, וְיֹאמְרוּ: מֵעֲוֹן הַלִּשְׁכָּה הֶעֱנִי; 
אוֹ שֶׁמָּא יַעֲשִׁיר, וְיֹאמְרוּ: מִתְּרוּמַת הַלִּשְׁכָּה הֶעֱשִׁיר. 
לְפִי שֶׁאָדָם צָרִיךְ לָצֵאת יְדֵי הַבְּרִיּוֹת כְּדֶרֶךְ שֶׁצָּרִיךְ לָצֵאת יְדֵי הַמָּקוֹם, 
שֶׁנֶּאֱמַר : 
וִהְיִיתֶם נְקִיִים מֵה׳ וּמִיִּשְׂרָאֵל, 
וְאוֹמֵר : 
וּמְצָא חֵן וְשֵׂכֶל טוֹב בְּעֵינֵי אֱלֹהִים וְאָדָם:

שֶׁל בֵּית רַבָּן גַּמְלִיאֵל הָיָה נִכְנָס, 
וְשִׁקְלוֹ בֵּין אֶצְבְּעוֹתָיו, 
וְזוֹרְקוֹ לִפְנֵי הַתּוֹרֵם, 
וְהַתּוֹרֵם מִתְכַּוֵּן וְדוֹחֲפוֹ לַקֻּפָּה. 

אֵין הַתּוֹרֵם תּוֹרֵם, 
עַד שֶׁיֹּאמַר לָהֶם: אֶתְרֹם? 
וְהֵן אוֹמְרִים לוֹ: 
תְּרֹם, תְּרֹם, תְּרֹם, 
שָׁלֹשׁ פְּעָמִים:

תָּרַם אֶת הָרִאשׁוֹנָה וּמְחַפֶּה בִּקְטַבְלָאוֹת, 
שְׁנִיָּה וּמְחַפֶּה בִּקְטַבְלָאוֹת; 
שְׁלִישִׁית לֹא הָיָה מְחַפֶּה. 
שֶׁמָּא יִשְׁכַּח וְיִתְרֹם מִן הַדָּבָר הַתָּרוּם. 
תָּרַם אֶת הָרִאשׁוֹנָה לְשֵׁם אֶרֶץ יִשְׂרָאֵל, 
וּשְׁנִיָּה לְשׁוּם כְּרַכִּים הַמֻּקָּפִין לָהּ, 
וְהַשְּׁלִישִׁית לְשׁוּם בָּבֶל וּלְשׁוּם מָדַי, וּלְשׁוּם מְדִינוֹת הָרְחוֹקוֹת:

שקלים ג
ג